ΠΙΝΑΚΑΣ ΠΕΡΙΕΧΟΜΕΝΩΝ

ΕΚΘΕΣΗ ΤΗΣ ΕΠΙΤΡΟΠΗΣ 3

Ταμείο Αλληλεγγύης της Ευρωπαϊκής Ένωσης Ετήσια έκθεση 2010 3

1. Εισαγωγή 3

2. Αιτήσεις που βρίσκονται σε εκκρεμότητα από το 2009 3

3. Νέες αιτήσεις που παρελήφθησαν το 2010 6

4. Χρηματοδότηση 12

5. Παρακολούθηση 13

6. Κλείσιμο των παρεμβάσεων 14

7. Συμπεράσματα 15

Παράρτημα 1: Κατώτατα όρια κατά το 2010 όσον αφορά τις μειζονες καταστροφές (με βάση τα στοιχεία του 2008 για το Ακαθάριστο Εθνικό Εισόδημα) 17

Παράρτημα 2: Εκκρεμείς αιτήσεις προς το Ταμείο Αλληλεγγύης της Ευρωπαϊκής Ένωσης το 2009 και νέες αιτήσεις για τις οποίες ελήφθη απόφαση το 2010 19

Παράρτημα 3: Αιτήσεις που υποβλήθηκαν στο Ταμείο Αλληλεγγύης της ΕΕ από το 2002 και μετά 23

ΕΚΘΕΣΗ ΤΗΣ ΕΠΙΤΡΟΠΗΣ

Ταμείο Αλληλεγγύης της Ευρωπαϊκής ΈνωσηςΕτήσια έκθεση 2010

Εισαγωγή

Το Ταμείο Αλληλεγγύης της Ευρωπαϊκής Ένωσης (ΤΑΕΕ) ιδρύθηκε στις 15 Νοεμβρίου 2002[1]. Το άρθρο 12 του κανονισμού (EΚ) αριθ. 2012/2002 του Συμβουλίου, της 11ης Nοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (εφεξής «o κανονισμός») προβλέπει ότι το Ταμείο υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με τη δραστηριότητα του προηγούμενου έτους. Η παρούσα έκθεση παρουσιάζει τις δραστηριότητες του Ταμείου το 2010 που καλύπτουν, όπως και στις προηγούμενες εκθέσεις, την εξέταση των εκκρεμών και των νέων αιτήσεων και την αξιολόγηση των εκθέσεων εφαρμογής με σκοπό την προετοιμασία τους για κλείσιμο.

To 2010 ήταν το πιο δραστήριο έτος από καταβολής του Ταμείου Αλληλεγγύης όσον αφορά τον αριθμό των αιτήσεων που υποβλήθηκαν. Στη διάρκεια του 2010 υποβλήθηκαν, συνολικά, στην Επιτροπή 17 νέες αιτήσεις για οικονομική ενίσχυση από το Ταμείο Αλληλεγγύης. Όλες αυτές οι αιτήσεις αφορούσαν καταστροφές από πλημμύρες. Οι περισσότερες από τις αιτήσεις υποβλήθηκαν το δεύτερο εξάμηνο του έτους, ενώ η διαδικασία εκτίμησης και έγκρισης έξι αιτήσεων δεν είχε ολοκληρωθεί στα τέλη του 2010. Στη διάρκεια του 2010 η Επιτροπή έκανε δεκτές εννιά αιτήσεις και αποφάσισε ότι πέντε άλλες αιτήσεις δεν πληρούσαν τους όρους που απαιτούνται για την κινητοποίηση του Ταμείου. Συνολικά, η Επιτροπή πρότεινε βοήθεια ύψους 262,303 εκατ. ευρώ η οποία στη συνέχεια εγκρίθηκε από το Ευρωπαϊκό Κοινοβούλιο και το Συμβούλιο[2].

Αιτησεισ που βρισκονται σε εκκρεμοτητα από το 2009

Ελλάδα (δασικές πυρκαγιές στην Αττική)

Από τις 21 Αυγούστου 2009 και μετά, η περιοχή της Αττικής στην Ελλάδα υπέστη ζημίες σε υποδομές, κατοικίες και καλλιέργειες, λόγω των δασικών πυρκαγιών που εξαπλώθηκαν σε όλη την περιοχή εξαιτίας των ισχυρών ανέμων. Στις 27 Οκτωβρίου 2009, εντός της προθεσμίας των 10 εβδομάδων από την ημερομηνία πρόκλησης της πρώτης ζημίας από την καταστροφή, όπως προβλέπει ο κανονισμός, οι ελληνικές αρχές υπέβαλαν αίτηση οικονομικής ενίσχυσης στο Ταμείο Αλληλεγγύης της ΕΕ.

Οι ελληνικές αρχές εκτιμούσαν ότι η άμεση ζημία που προκλήθηκε από τις πυρκαγιές ανέρχεται σε 152,774 εκατ. ευρώ. Το ποσό αυτό αντιπροσωπεύει το 0,07 % του ελληνικού ΑΕΕ το οποίο ανέρχεται σε 221,672 δισ. ευρώ (με βάση στοιχεία του 2007), δηλαδή μόλις στο 11 % του συνήθους κατώτατου ορίου για κινητοποίηση του Ταμείου για την Ελλάδα[3]. Δεδομένου ότι η συνολική ζημία παρέμενε χαμηλότερη από το σύνηθες κατώτατο όριο, η αίτηση εξετάστηκε βάσει των εξαιρετικών κριτηρίων που εφαρμόζονται για τις «εξαιρετικές περιφερειακές καταστροφές».Μία από τις προϋποθέσεις για την κατ’ εξαίρεση κινητοποίηση του Ταμείου βάσει των περιφερειακών κριτηρίων είναι να έχει πληγεί η πλειονότητα του πληθυσμού που κατοικεί στην περιοχή στην οποία συνέβη η καταστροφή. Η ελληνική κυβέρνηση υπέβαλε την αίτησή της για την περιοχή της Αττικής και ανέφερε ότι από την πυρκαγιά επλήγησαν 106 404 κάτοικοι επί συνολικού πληθυσμού σχεδόν 3,8 εκατομμυρίων κατοίκων στην περιοχή της Αττικής. Ο αριθμός αυτός αντιπροσωπεύει το 2,8% του πληθυσμού της περιοχής, δηλαδή πολύ λιγότερο από την πλειονότητα. Επιπροσθέτως, ενώ η καταστροφή είχε προκαλέσει σοβαρές ζημιές σε τοπικό επίπεδο, στην αίτηση δεν παρέχονταν στοιχεία που να αποδεικνύουν ότι η περιοχή θα υφίστατο σοβαρές και μακροχρόνιες επιπτώσεις στις συνθήκες διαβίωσης και στην οικονομική σταθερότητα. Οι εν λόγω επιπτώσεις αποτελούν τις λοιπές προϋποθέσεις που πρέπει να πληρούνται (σωρευτικά) προκειμένου μια καταστροφή να χαρακτηριστεί, κατ’ εξαίρεση, ως «εξαιρετική περιφερειακή καταστροφή».

Κατά συνέπεια, στις 28 Μαΐου 2010 η Επιτροπή αποφάσισε ότι η αίτηση δεν ήταν δυνατό να γίνει δεκτή επειδή δεν πληρούσε τις απαιτήσεις που ορίζονται στον κανονισμό για την κατ’ εξαίρεση κινητοποίηση του Ταμείου. Οι ελληνικές αρχές ενημερώθηκαν σχετικά.

Ελλάδα (πλημμύρες στην Εύβοια)

Στις 12 Σεπτεμβίου 2009 η περιοχή της νήσου Εύβοιας στην Ανατολική Ελλάδα υπέστη ζημίες σε σπίτια, υποδομές και καλλιέργειες λόγω πλημμυρών που ακολούθησαν ισχυρές βροχοπτώσεις στην περιοχή. Στις 17 Νοεμβρίου 2009, εντός της προθεσμίας των 10 εβδομάδων από την ημερομηνία πρόκλησης της πρώτης ζημίας από την καταστροφή, οι ελληνικές αρχές υπέβαλαν στο Ταμείο αίτηση οικονομικής ενίσχυσης.

Οι ελληνικές αρχές εκτιμούσαν ότι η άμεση ζημία που προκλήθηκε από τις πλημμύρες ανερχόταν σε 82,233 εκατ. ευρώ. Δεδομένου ότι η ζημία αντιπροσώπευε μόλις το 6,26% του συνήθους κατώτατου ορίου που ισχύει για την Ελλάδα για την κινητοποίηση του Ταμείου Αλληλεγγύης, η αίτηση εξετάστηκε βάσει των εξαιρετικών κριτηρίων που ισχύουν για τις «εξαιρετικές περιφερειακές καταστροφές».

Παρόλο που, σε τοπικό επίπεδο, οι πλημμύρες είχαν σοβαρές επιπτώσεις για την περιοχή της Εύβοιας, με απώλεια μιας ανθρώπινης ζωής, καταστροφή καλλιεργειών και ζημίες στο περιφερειακό οδικό δίκτυο, η αίτηση δεν παρείχε σαφή αποδεικτικά στοιχεία ως προς τις επιπτώσεις για την πλειονότητα του πληθυσμού της περιοχής. Ακόμη, η ελληνική αίτηση δεν παρείχε επαρκείς αποδείξεις ως προς σοβαρές και μακροχρόνιες επιπτώσεις στις συνθήκες διαβίωσης και στην οικονομική σταθερότητα της περιοχής. Κατά συνέπεια, στις 28 Μαΐου 2010 η Επιτροπή αποφάσισε ότι η αίτηση δεν πληρούσε τους όρους για κατ’ εξαίρεση κινητοποίηση του Ταμείου και ενημέρωσε τις ελληνικές αρχές ότι η αίτησή τους δεν έγινε δεκτή.

Κύπρος (καταιγίδα)

Στις 18 Σεπτεμβρίου 2009 μια καταιγίδα που συνοδευόταν από ανεμοστρόβιλους έπληξε τα περίχωρα της Λευκωσίας. Οι κυπριακές αρχές υπέβαλαν την αίτησή τους για οικονομική ενίσχυση από το Ταμείο Αλληλεγγύης στις 6 Νοεμβρίου 2009, περίπου 2 εβδομάδες πριν από την εκπνοή της προθεσμίας των 10 εβδομάδων για την υποβολή των αιτήσεων.

Οι κυπριακές αρχές εκτιμούσαν ότι η άμεση ζημία που προκλήθηκε από την καταστροφή ανερχόταν σε 2,609 εκατ. ευρώ. Το ποσό αυτό είναι μικρότερο από το 3% του συνήθους κατώτατου ορίου για την κινητοποίηση του Ταμείου Αλληλεγγύης που εφαρμόζεται για την Κύπρο, που ανερχόταν σε 88,552 εκατ. ευρώ το 2009 (δηλαδή 0,6 % του ΑΕΕ με βάση τα στοιχεία του 2007). Επειδή η συνολική ζημία παρέμενε χαμηλότερη από το συνήθες κατώτατο όριο για την κινητοποίηση του Ταμείου Αλληλεγγύης, η αίτηση εξετάστηκε βάσει των εξαιρετικών κριτηρίων που ισχύουν για τις «εξαιρετικές περιφερειακές καταστροφές».

Μετά την αξιολόγηση της αίτησης, η Επιτροπή συνήγαγε το συμπέρασμα ότι δεν πληροίτο ο όρος που προβλέπεται στον κανονισμό (ΕΚ) αριθ. 2012/2002.

Πράγματι, στην αίτηση δεν περιλαμβάνονταν στοιχεία που να αποδεικνύουν ότι είχε πληγεί το μεγαλύτερο μέρος του πληθυσμού της περιοχής την οποία αφορούσε η αίτηση. Επιπλέον, δεν προσκομίστηκαν αποδείξεις ως προς τις σοβαρές και μακροχρόνιες επιπτώσεις της καταστροφής στις συνθήκες διαβίωσης και στην οικονομική σταθερότητα της πληγείσας περιφέρειας. Για τους ανωτέρω λόγους, στις 6 Απριλίου 2010 η Επιτροπή αποφάσισε ότι η αίτηση δεν πληρούσε τους όρους για κατ’ εξαίρεση κινητοποίηση του Ταμείου και ενημέρωσε τις κυπριακές αρχές σχετικά.

Ιταλία (γεωλισθήσεις και πλημμύρες στη Σικελία)

Την 1η Οκτωβρίου 2009 μια καταιγίδα έπληξε τη Σικελία, και ιδίως την επαρχία Messina. Οι διαρκείς βροχοπτώσεις στις παράκτιες περιοχές μεταξύ του Galati και του Scaletta Zanclea προκάλεσαν σειρά κατολισθήσεων και γεωλισθήσεων οι οποίες έφραξαν μερικά σημεία του οδικού δικτύου, των σιδηροδρομικών γραμμών και του κύριου αυτοκινητοδρόμου. Οι σικελικές αρχές ανέφεραν 31 νεκρούς και 122 τραυματίες λόγω των κατολισθήσεων και των γεωλισθήσεων, ενώ 2 019 κάτοικοι αναγκάστηκαν να εγκαταλείψουν τα σπίτια τους. Οι ιταλικές αρχές υπέβαλαν αίτηση στο Ταμείο Αλληλεγγύης στις 7 Δεκεμβρίου 2009, εντός της προθεσμίας των 10 εβδομάδων για την υποβολή των αιτήσεων.

Οι ιταλικές αρχές εκτίμησαν τις άμεσες ζημίες σε 598,94 εκατ. ευρώ. Οι ζημίες αντιπροσωπεύουν το 17,62 % του συνήθους κατώτατου ορίου για την κινητοποίηση του Ταμείου Αλληλεγγύης που ίσχυε για την Ιταλία το 2009 το οποίο ανέρχεται σε 3,399 δισ. ευρώ. Επειδή η συνολική ζημία παρέμεινε χαμηλότερη από το σύνηθες κατώτατο όριο για την κινητοποίηση του Ταμείου Αλληλεγγύης, η αίτηση εξετάστηκε βάσει των εξαιρετικών κριτηρίων που ισχύουν για τις «εξαιρετικές περιφερειακές καταστροφές».

Η αίτηση αφορούσε την επαρχία της Messina που έχει συνολικό πληθυσμό 622 450 κατοίκους (στοιχεία του 2005). Στη συγκεκριμένη επαρχία επλήγησαν άμεσα 14 576 κάτοικοι ή μόλις το 2,2 % του πληθυσμού, δηλαδή ένα πολύ μικρό ποσοστό του πληθυσμού της επαρχίας αυτής. Επίσης, παρόλο που η αίτηση ανέφερε ότι η καταστροφή είχε προκαλέσει σοβαρές τοπικές ζημίες, αυτές παρέμειναν περιορισμένες σε μια μικρή έκταση με σχετικά μικρό αριθμό κατοίκων. Δεν προσκομίστηκαν αποδείξεις ως προς τις σοβαρές και μακροχρόνιες επιπτώσεις της καταστροφής στην οικονομική σταθερότητα της περιοχής. Για τους ανωτέρω λόγους, στις 8 Ιουνίου 2010 η Επιτροπή αποφάσισε ότι η αίτηση δεν πληρούσε τους όρους για κατ’ εξαίρεση κινητοποίηση του Ταμείου βάσει των κριτηρίων για τις εξαιρετικές περιφερειακές καταστροφές και ενημέρωσε τις ιταλικές αρχές σχετικά.

Νέες αιτήσεις που παρελήφθησαν το 2010

Ιρλανδία (πλημμύρες)

Από τις 19 Noεμβρίου 2009 και μετά η Ιρλανδία επλήγη από σοβαρές πλημμύρες που σημειώθηκαν σε 15 από τις 26 επαρχίες της χώρας. Οι πλημμύρες προκάλεσαν ζημίες σε δημόσιες υποδομές συμπεριλαμβανομένων οδών, εγκαταστάσεων ύδρευσης και αποχέτευσης, καθώς και εκτεταμένες ζημίες σε κατοικίες και επιχειρήσεις. Οι ιρλανδικές αρχές υπέβαλαν αίτηση στο Ταμείο στις 27 Ιανουαρίου 2010, εντός της προθεσμίας των 10 εβδομάδων για την υποβολή των αιτήσεων. Κατόπιν αιτήματος της Επιτροπής, στις 15 Ιουνίου 2010 υποβλήθηκαν περαιτέρω πληροφορίες που ήταν απαραίτητες για να ολοκληρωθεί η αξιολόγηση της αίτησης.

Οι ιρλανδικές αρχές εκτίμησαν ότι οι άμεσες ζημίες ανέρχονται σε 520,9 εκατ. ευρώ, ποσό που αντιπροσωπεύει το 0,33 % του ΑΕΕ και το 55,68 % του συνήθους κατώτατου ορίου για την κινητοποίηση του Ταμείου Αλληλεγγύης που ίσχυε το 2010 για την Ιρλανδία και ήταν 935,456 εκατ. ευρώ. Δεδομένου ότι η ζημία παρέμενε χαμηλότερη από το κατώτατο όριο, η ιρλανδική αίτηση εξετάστηκε βάσει των εξαιρετικών κριτηρίων που ισχύουν για τις «εξαιρετικές περιφερειακές καταστροφές».

Τα αποδεικτικά στοιχεία που παρείχαν οι ιρλανδικές αρχές έδειξαν ότι η πλειονότητα του πληθυσμού της πληγείσας περιοχής επηρεάστηκε από τις συνέπειες των πλημμυρών. Επίσης, το υψηλό επίπεδο των ζημιών στο οδικό δίκτυο και άλλες δημόσιες υποδομές καθώς και οι εκτεταμένες δομικές ζημίες σε ιδιωτικά κτίρια κατέδειξαν επαρκώς τις μακροπρόθεσμες συνέπειες της καταστροφής για τις συνθήκες διαβίωσης και την οικονομική σταθερότητα της πληγείσας περιοχής. Στις 14 Σεπτεμβρίου 2010, συνεπώς, η Επιτροπή κατέληξε στο συμπέρασμα ότι η ιρλανδική αίτηση θα πρέπει να γίνει δεκτή και πρότεινε τη χορήγηση βοήθειας ύψους 13 022 500 ευρώ. Το Ευρωπαϊκό Κοινοβούλιο και το Συμβούλιο συμπλήρωσαν την αντίστοιχη διαδικασία διορθωτικού προϋπολογισμού στις 24 Νοεμβρίου 2010. Σε συνέχεια της σύναψης της συμφωνίας εφαρμογής με την Ιρλανδία, η Επιτροπή κατέβαλε την επιδότηση στις 22 Δεκεμβρίου 2010.

Ιταλία (πλημμύρες στην Τοσκάνη)

Από τις 25 Δεκεμβρίου 2009, οι μεγάλες βροχοπτώσεις προξένησαν πλημμύρες και κατολισθήσεις κατά μήκος του ποταμού Serchio στη δυτική Τοσκάνη, που έπληξαν 27 δήμους στην επαρχία Lucca και ένα δήμο στην επαρχία Pisa. Στις 4 Μαρτίου 2010, εντός της προθεσμίας των 10 εβδομάδων από την αρχή των πλημμυρών, οι ιταλικές αρχές υπέβαλαν αίτηση στο Ταμείο Αλληλεγγύης.

Σύμφωνα με τις ιταλικές αρχές, η συνολική άμεση ζημία που προκλήθηκε από τις πλημμύρες ανέρχεται σε 211,701 εκατ. ευρώ. Το ποσό αυτό αντιπροσωπεύει το 0,02 % του ιταλικού ΑΕΕ και μόλις το 6,11% του συνήθους κατώτατου ορίου για την κινητοποίηση του Ταμείου Αλληλεγγύης που ίσχυε για την Ιταλία το 2010 και ήταν 3,467 δισ. ευρώ. Η αίτηση επομένως εξετάστηκε βάσει των εξαιρετικών κριτηρίων που ισχύουν για τις «εξαιρετικές περιφερειακές καταστροφές».

Η αίτηση έδειξε ότι σε τοπικό επίπεδο, οι πλημμύρες προκάλεσαν προβλήματα στην περιοχή κατά μήκος του ποταμού Serchio, με ζημίες στο οδικό δίκτυο, στην υποδομή ύδρευσης και δημόσιες υπηρεσίες, καθώς και σε ιδιωτικά κτίρια και άλλη ακίνητη ιδιοκτησία. Ωστόσο, οι πλημμύρες έπληξαν άμεσα μόνο το 1% του τοπικού πληθυσμού και οι ιταλικές αρχές δεν κατέδειξαν στην αίτησή τους ότι οι πλημμύρες θα είχαν σοβαρές και μακροχρόνιες επιπτώσεις στην οικονομική σταθερότητα της περιοχής. Για τους ανωτέρω λόγους, στις 8 Ιουνίου 2010 η Επιτροπή αποφάσισε ότι η ιταλική αίτηση δεν πληρούσε τους όρους για κατ’ εξαίρεση κινητοποίηση του Ταμείου και ενημέρωσε τις ιταλικές αρχές σχετικά.

Ισπανία (πλημμύρες στην Ανδαλουσία)

Από τις 9 Φεβρουαρίου 2010 η Ανδαλουσία επλήγη από πλημμύρες ύστερα από μια μακρά περίοδο ισχυρών βροχοπτώσεων. Οι ισπανικές αρχές υπέβαλαν αίτηση ενίσχυσης στο Ταμείο Αλληλεγγύης στις 19 Aπριλίου 2010.

Αναφέρθηκε ζημία ύψους 709,74 εκατ. ευρώ, ποσό που αντιπροσωπεύει το 20,47 % του συνήθους κατώτατου ορίου των 3,467 δισ. ευρώ που ισχύει για την κινητοποίηση του Ταμείου Αλληλεγγύης στην Ισπανία. Κατά την αξιολόγηση της αίτησης, όμως, η Επιτροπή συνήγαγε το συμπέρασμα ότι είχαν προηγηθεί μη δηλωθείσες ζημίες από πλημμύρες το Δεκέμβριο του 2009 και τον Ιανουάριο του 2010, λόγω του ίδιου καιρικού φαινομένου. Επομένως, δεν είχε τηρηθεί η προθεσμία των 10 εβδομάδων από την ημερομηνία πρόκλησης της πρώτης ζημίας από την καταστροφή. Επιπροσθέτως, οι ισπανικές αρχές δεν παρείχαν επαρκή αποδεικτικά στοιχεία ώστε να καθίσταται δυνατή η πλήρης εκτίμηση της κατάστασης βάσει των εξαιρετικών κριτηρίων που ισχύουν για τις «εξαιρετικές περιφερειακές καταστροφές». Κατά συνέπεια, στις 5 Οκτωβρίου 2010 η Επιτροπή αποφάσισε ότι δεν πληρούντο οι όροι για την κατ’ εξαίρεση κινητοποίηση του Ταμείου Αλληλεγγύης και ενημέρωσε τις ισπανικές αρχές σχετικά.

Πορτογαλία (πλημμύρες στη Μαδέρα)

Στις 20 Φεβρουαρίου 2010 τα πορτογαλικά νησιά Μαδέρα και Porto Santo επλήγησαν από ισχυρές πλημμύρες από τις οποίες 42 άτομα έχασαν τη ζωή τους, ενώ προκλήθηκαν σοβαρές ζημίες σε τμήμα της υποδομής των νησιών, σε ιδιωτικά και δημόσια κτίρια, στη γεωργία και σε επιχειρήσεις.

Η Επιτροπή έλαβε από τις πορτογαλικές αρχές αίτηση οικονομικής ενίσχυσης από το Ταμείο Αλληλεγγύης στις 20 Απριλίου 2010, περίπου δύο εβδομάδες πριν από την εκπνοή της προθεσμίας υποβολής αιτήσεων των 10 εβδομάδων. Κατόπιν αιτήματος της Επιτροπής, στις 15 Ιουλίου 2010 υποβλήθηκαν περαιτέρω πληροφορίες που ήταν απαραίτητες για να ολοκληρωθεί η αξιολόγηση της αίτησης. Οι πορτογαλικές αρχές εκτίμησαν ότι η συνολική άμεση ζημία που προκλήθηκε από τις πλημμύρες ανέρχεται σε 1,080 δισ. ευρώ. Το ποσό αυτό αντιπροσωπεύει το 112,69 % του συνήθους κατώτατου ορίου για την κινητοποίηση του Ταμείου Αλληλεγγύης που ίσχυε για την Πορτογαλία το 2010 και ήταν 958,406 εκατ. ευρώ. Κατά συνέπεια, η καταστροφή χαρακτηρίστηκε «μείζων φυσική καταστροφή» σύμφωνα με την ορολογία του κανονισμού του Ταμείου Αλληλεγγύης. Στη διάρκεια της θεομηνίας 153 γέφυρες υπέστησαν ζημίες, 400 κατοικίες καταστράφηκαν ολοσχερώς ή υπέστησαν σοβαρές δομικές βλάβες, ενώ το παραλιακό τμήμα της πόλης Funchal χρειάζεται σημαντικά έργα ανοικοδόμησης. Επομένως, στις 29 Σεπτεμβρίου 2010 η Επιτροπή κατέληξε στο συμπέρασμα ότι η αίτηση πληρούσε τα κριτήρια κινητοποίησης του Ταμείου και πρότεινε τη χορήγηση ενίσχυσης ύψους 31 255 790 ευρώ στην Πορτογαλία. Ο αντίστοιχος διορθωτικός προϋπολογισμός εκδόθηκε από το Ευρωπαϊκό Κοινοβούλιο και το Συμβούλιο στις 15 Δεκεμβρίου 2010. Σε συνέχεια της σύναψης της συμφωνίας εφαρμογής με την Πορτογαλία, η Επιτροπή κατέβαλε την επιδότηση στις 5 Απριλίου 2011.

Γαλλία (καταιγίδα Xynthia)

Στις 27 και 28 Φεβρουαρίου 2010 μια χειμερινή καταιγίδα έπληξε το σύνολο σχεδόν του εδάφους της ηπειρωτικής Γαλλίας. Η καταιγίδα προκάλεσε εκτεταμένες ζημίες, ιδίως στη δυτική ακτή της Γαλλίας όπου οι υδατοφράκτες προστασίας από τη θάλασσα υποχώρησαν. Οι γαλλικές αρχές υπέβαλαν αίτηση για οικονομική ενίσχυση από το Ταμείο Αλληλεγγύης στις 7 Μαΐου 2010, εντός της προθεσμίας των 10 εβδομάδων.

Υπολογίστηκε ότι η συνολική άμεση ζημία που προξένησε η καταιγίδα σε όλο το γαλλικό έδαφος ήταν περίπου 2,5 δισ. ευρώ. Δεδομένου ότι το ποσό αυτό δεν υπερβαίνει το κατώτατο όριο των 3,467 δισ. ευρώ που ίσχυε για τη Γαλλία το 2010, η γαλλική αίτηση εξετάστηκε με βάση τα εξαιρετικά κριτήρια που εφαρμόζονται για «εξαιρετικές περιφερειακές καταστροφές». Για να πληρούνται αυτά τα κριτήρια, οι γαλλικές αρχές επέλεξαν να περιορίσουν το πεδίο που καλύπτει η αίτησή τους στην περιοχή που επλήγη περισσότερο και η αίτηση που υπέβαλαν επικεντρωνόταν σε μία ενιαία έκταση στη δυτική ακτή της Γαλλίας η οποία υπέστη τις μεγαλύτερες ζημίες από την καταιγίδα· οι ζημίες αυτές υπολογίστηκαν σε 1,425 δισ. ευρώ. Το ποσό αυτό αντιπροσωπεύει το 41,12 % του συνήθους κατώτατου ορίου για παρέμβαση του Ταμείου.

Η ζώνη την οποία αφορούσε η αίτηση αποτελείται από 10 δήμους της περιοχής Vendée και από 36 δήμους και 2 κοινότητες της περιοχής Charente-Maritime. Η περιοχή αυτή υπέστη σοβαρές πλημμύρες όταν επλήγη από ένα βίαιο κύμα θύελλας. Οι γαλλικές αρχές εκτίμησαν ότι περισσότερες από 1 500 κατοικίες θα έπρεπε να κατεδαφιστούν λόγω της κλίμακας της δομικής ζημίας που υπέστησαν. Ακόμη, η εισροή υδάτων σε 14 956 εκτάρια γεωργικής έκτασης προξένησε μαζική απώλεια συγκομιδής και ζημίες στην αρόσιμη γη λόγω της εναπόθεσης νατρίου στο έδαφος. Οι οικονομικές δραστηριότητες που εξαρτώνται από την παράκτια περιοχή, ιδίως ο τουρισμός και η καλλιέργεια στρειδιών, επλήγησαν επίσης λόγω των εκτεταμένων περιβαλλοντικών και δομικών ζημιών.

Κατά συνέπεια, η Επιτροπή έκρινε ότι η γαλλική αίτηση πληρούσε τα εξαιρετικά κριτήρια για τις «εξαιρετικές περιφερειακές καταστροφές» και στις 29 Σεπτεμβρίου 2010 αποφάσισε να προτείνει τη χορήγηση στη Γαλλία βοήθειας ύψους 35 635 750 ευρώ. Ο αντίστοιχος διορθωτικός προϋπολογισμός εγκρίθηκε από το Ευρωπαϊκό Κοινοβούλιο και το Συμβούλιο στις 15 Δεκεμβρίου 2010. Σε συνέχεια της σύναψης της συμφωνίας εφαρμογής με τη Γαλλία, η Επιτροπή κατέβαλε την επιδότηση στις 14 Μαρτίου 2011.

Σλοβακία (πλημμύρες)

Στις 9 Μαΐου 2010 μεγάλο μέρος της κεντρικής και ανατολικής Σλοβακίας πλημμύρισε ύστερα από μια μακρά περίοδο έντονων βροχοπτώσεων[4]. Οι σλοβακικές αρχές υπέβαλαν αίτηση για οικονομική ενίσχυση από το Ταμείο Αλληλεγγύης στις 16 Ιουλίου 2010, εντός της προθεσμίας των 10 εβδομάδων. Στις 27 Σεπτεμβρίου 2010 οι σλοβακικές αρχές υπέβαλαν στην Επιτροπή περισσότερες λεπτομέρειες και επικαιροποίηση των εκτιμήσεών τους όσον αφορά τις συνολικές ζημίες.

Η πλημμύρα προξένησε εκτεταμένες ζημίες στο οδικό δίκτυο, σε σπίτια και στη γεωργική παραγωγή. Από την πλημμύρα επλήγησαν 45 895 νοικοκυριά, ενώ άλλα 306 νοικοκυριά επλήγησαν από κατολισθήσεις. Το δίκτυο μεταφορών της περιοχής υπέστη επίσης ιδιαίτερα σοβαρές ζημίες από τις πλημμύρες.

Οι σλοβακικές αρχές εκτίμησαν τις συνολικές άμεσες ζημίες σε 561,134 εκατ. ευρώ. Το ποσό αυτό αντιπροσωπεύει το 0,89 % του ΑΕΕ της Σλοβακίας και το 148,37% του συνήθους κατώτατου ορίου για την κινητοποίηση του Ταμείου Αλληλεγγύης που ίσχυε για τη Σλοβακία το 2010 και ήταν 378,205 εκατ. ευρώ. Συνεπώς, η σλοβακική αίτηση πληρούσε τους όρους της «μείζονος φυσικής καταστροφής». Κατά συνέπεια, στις 15 Δεκεμβρίου 2010 η Επιτροπή αποφάσισε να κάνει δεκτή την αίτηση και πρότεινε να χορηγηθεί στη Σλοβακία οικονομική βοήθεια ύψους 20 430 841 ευρώ. Η αντίστοιχη πρόταση διορθωτικού προϋπολογισμού υποβλήθηκε στις αρχές Ιανουαρίου του 2011.

Πολωνία (πλημμύρες)

Στην Πολωνία σημειώθηκαν δύο αλληλοσυνδεόμενες πλημμύρες, το Μάιο και τον Ιούνιο του 2010, λόγω μιας περιόδου εξαιρετικά ισχυρών βροχοπτώσεων. Η πρώτη ζημία που προξενήθηκε από τις πλημμύρες αυτές καταγράφηκε στις 14 Μαΐου 2010. Οι πολωνικές αρχές υπέβαλαν αίτηση στο Ταμείο Αλληλεγγύης στις 23 Ιουλίου 2010, εντός της προθεσμίας των 10 εβδομάδων για την υποβολή των αιτήσεων.

Η πλημμύρα προκάλεσε σοβαρές ζημίες, κυρίως στις περιοχές γύρω από τους ποταμούς Vistula και Odra. Από τις πλημμύρες επλήγησαν 266 000 άτομα, από τα οποία τα 31 000 υποχρεώθηκαν να εγκαταλείψουν τα σπίτια τους. Σημειώθηκαν επίσης εκτεταμένες ζημίες σε επιχειρήσεις, στη γεωργία και στις δημόσιες υποδομές. Για να αντιμετωπίσει την κλίμακα της καταστροφής η Πολωνία ζήτησε βοήθεια και από τον ευρωπαϊκό μηχανισμό πολιτικής προστασίας.

Οι συνολικές άμεσες ζημίες υπολογίστηκαν σε 2,998 δισ. ευρώ, ποσό που αντιπροσωπεύει το 0,846% του ΑΕΕ της Πολωνίας και υπερέβαιναν κατά πολύ το σύνηθες κατώτατο όριο για την κινητοποίηση του Ταμείου Αλληλεγγύης που ίσχυε το 2010 για την Πολωνία και ήταν 2,124 δισ. ευρώ. Κατά συνέπεια, η αίτηση της Πολωνίας πληρούσε το σύνηθες κατώτατο όριο για την κινητοποίηση του Ταμείου και χαρακτηρίστηκε «μείζων φυσική καταστροφή». Στις 15 Δεκεμβρίου 2010 η Επιτροπή αποφάσισε να κάνει δεκτή την αίτηση και πρότεινε να χορηγηθεί στην Πολωνία οικονομική βοήθεια ύψους 105 567 155 ευρώ. Στις αρχές Ιανουαρίου του 2011 υποβλήθηκε η αντίστοιχη πρόταση διορθωτικού προϋπολογισμού.

Τσεχική Δημοκρατία (πλημμύρες)

Η Τσεχική Δημοκρατία υπέβαλε αίτηση οικονομικής βοήθειας βάσει του κριτηρίου της «γειτονικής χώρας» ύστερα από πλημμύρες που οφείλονταν στο ίδιο καιρικό φαινόμενο το οποίο προξένησε μεγάλες καταστροφές στη Σλοβακία και στην Πολωνία το Μάιο του 2010. Οι τσεχικές αρχές ανέφεραν ζημίες από τις πλημμύρες από τις 18 Μαΐου 2010 και μετά, ενώ υπέβαλαν την αίτησή τους στις 23 Ιουλίου 2010, εντός της προθεσμίας των 10 εβδομάδων.

Το κριτήριο της «γειτονικής χώρας» παρέχει σε χώρες που έχουν πληγεί από την ίδια καταστροφή με εκείνη που έπληξε μια γειτονική τους χώρα -όταν στην τελευταία έχει αναγνωριστεί ότι συνέβη μείζων καταστροφή και έχει υποβληθεί αίτηση για βοήθεια- τη δυνατότητα να υποβάλουν αίτηση για βοήθεια ακόμη και αν το ποσό της ζημίας είναι χαμηλότερο από το σύνηθες κατώτατο όριο. Στην περίπτωση της Τσεχικής Δημοκρατίας, οι πλημμύρες προξένησαν ζημίες σε τέσσερις περιοχές στο βόρειο και στο ανατολικό τμήμα της χώρας. Οι πλημμύρες έπληξαν άμεσα πάνω από δύο εκατομμύρια κατοίκους των περιοχών αυτών, λόγω δομικών ζημιών σε κατοικίες, απώλειας ιδιωτικής ακίνητης ιδιοκτησίας, απώλειας βασικών υπηρεσιών και ζημίας της τοπικής οικονομίας. Χίλια άτομα υποχρεώθηκαν να εγκαταλείψουν τα σπίτια τους.

Οι άμεσες ζημίες που προκλήθηκαν από την πλημμύρα ανέρχονταν συνολικά σε 204,456 εκατ. ευρώ. Μολονότι το ποσό αυτό αντιπροσωπεύει μόλις το 0,15 % του τσεχικού ΑΕΕ ή το 24,81 % του συνήθους κατώτατου ορίου για την κινητοποίηση του Ταμείου Αλληλεγγύης στην Τσεχική Δημοκρατία που το 2010 ήταν 824,029 εκατ. ευρώ, η αίτηση πληρούσε το κριτήριο της γειτονικής χώρας, δεδομένου ότι οι αιτήσεις της Πολωνίας και της Σλοβακίας έγιναν δεκτές με το χαρακτηρισμό «μείζονες καταστροφές».

Κατά συνέπεια, στις 15 Δεκεμβρίου 2010 η Επιτροπή αποφάσισε να κάνει δεκτή την τσεχική αίτηση και πρότεινε να χορηγηθεί οικονομική βοήθεια ύψους 5 111 401 ευρώ. Στις αρχές Ιανουαρίου του 2011 υποβλήθηκε η αντίστοιχη πρόταση διορθωτικού προϋπολογισμού.

Ουγγαρία (πλημμύρες)

Λόγω της σχεδόν αδιάλειπτης βροχόπτωσης επί ένα μήνα, το Μάιο και τον Ιούνιο του 2010, σημειώθηκαν σοβαρές πλημμύρες στην Ουγγαρία, που προκάλεσαν εκτεταμένες πλημμύρες και ζημίες στη λεκάνη του Δούναβη και στο βορειοανατολικό τμήμα της χώρας. Οι ουγγρικές αρχές υπέβαλαν αίτηση οικονομικής βοήθειας στο Ταμείο Αλληλεγγύης στις 24 Ιουλίου 2010, εντός της προθεσμίας των 10 εβδομάδων. Στην ουγγρική αίτηση περιγράφονταν αναλυτικά οι εκτεταμένες ζημίες σε υποδομές, με πλημμύρες στο οδικό δίκτυο και 612 μεμονωμένα περιστατικά ζημίας στο σιδηροδρομικό δίκτυο της Ουγγαρίας. Η οικονομία, ιδίως στις αγροτικές περιοχές, επλήγη από τις πλημμύρες και τη χαλαζόπτωση, που κατέστησαν μη χρησιμοποιήσιμα 145 000 εκτάρια γης. Η επιχείρηση διάσωσης περιλάμβανε την απομάκρυνση 5 259 ατόμων.

Οι ουγγρικές αρχές ανέφεραν ότι οι άμεσες ζημίες ανέρχονταν συνολικά σε 719,343 εκατ. ευρώ, ποσό που αντιπροσωπεύει το 0,73 % του ουγγρικού ΑΕΕ και το 121,78 % του συνήθους κατώτατου ορίου για την κινητοποίηση του Ταμείου Αλληλεγγύης που ίσχυε το 2010 για την Ουγγαρία και ήταν 590,710 εκατ. ευρώ. Επειδή οι ζημίες υπερέβαιναν το κατώτατο όριο για τη συνήθη κινητοποίηση του Ταμείου, η αίτηση χαρακτηρίστηκε ως «μείζων φυσική καταστροφή». Η Επιτροπή έκανε δεκτή την αίτηση της Ουγγαρίας στις 15 Δεκεμβρίου 2010 και πρότεινε τη χορήγηση οικονομικής βοήθειας ύψους 22 485 772 ευρώ στην Ουγγαρία. Στις αρχές Ιανουαρίου του 2011 υποβλήθηκε η αντίστοιχη πρόταση διορθωτικού προϋπολογισμού.

Κροατία (πλημμύρες)

Οι ανατολικές και κεντρικές περιοχές της Κροατίας επλήγησαν από τα ίδια καιρικά φαινόμενα τα οποία προκάλεσαν τις καταστροφικές πλημμύρες στην Ουγγαρία μεταξύ Μαΐου και Ιουνίου του 2010. Ως γειτονική χώρα της Ουγγαρίας, η Κροατία υπέβαλε αίτηση για οικονομική βοήθεια στο Ταμείο Αλληλεγγύης βάσει του κριτηρίου της «γειτονικής χώρας». Μετά τη διαπίστωση της πρώτης ζημίας στις 31 Μαΐου 2010 οι κροατικές αρχές υπέβαλαν αίτηση στις 9 Αυγούστου 2010, εντός της προθεσμίας των 10 εβδομάδων.

Oι πλημμύρες και η χαλαζόπτωση είχαν ως αποτέλεσμα σημαντικές ζημίες σε 687 κατοικίες, ζημίες στο δίκτυο ύδρευσης, κατολισθήσεις οδών σε τοπικό και περιφερειακό επίπεδο, και απομάκρυνση 112 οικογενειών από τα σπίτια τους. Οι συνολικές άμεσες ζημίες υπολογίστηκαν σε 153,039 εκατ. ευρώ, ποσό που αντιπροσωπεύει το 55,49 % του συνήθους κατώτατου ορίου για την κινητοποίηση του Ταμείου Αλληλεγγύης που ίσχυε το 2010 για την Κροατία και ήταν 275,804 εκατ. ευρώ. Επειδή το ίδιο καιρικό φαινόμενο χαρακτηρίστηκε μείζων καταστροφή στην Ουγγαρία, η κροατική αίτηση έγινε δεκτή βάσει του κριτηρίου της «γειτονικής χώρας». Κατά συνέπεια, στις 15 Δεκεμβρίου 2010 η Επιτροπή αποφάσισε να χορηγήσει οικονομική βοήθεια ύψους 3 825 983 ευρώ στην Κροατία. Στις αρχές Ιανουαρίου του 2011 υποβλήθηκε η αντίστοιχη πρόταση διορθωτικού προϋπολογισμού.

Ρουμανία (πλημμύρες)

Στις 23 Ιουνίου 2010 ξεκίνησε μια περίοδος πλημμυρών και κατολισθήσεων που έπληξαν το μεγαλύτερο μέρος των περιφερειών της Ρουμανίας και προξένησαν σοβαρές ζημίες σε ολόκληρη τη χώρα. Οι ρουμανικές αρχές υπέβαλαν αίτηση για οικονομική ενίσχυση από το Ταμείο Αλληλεγγύης στις 31 Αυγούστου 2010, εντός της προθεσμίας των 10 εβδομάδων για την υποβολή αιτήσεων.

Οι πλημμύρες στη Ρουμανία έπληξαν συνολικά 6,7 εκατ. άτομα, από τα οποία 15 000 υποχρεώθηκαν να εγκαταλείψουν τα σπίτια τους. Σημειώθηκαν σημαντικές ζημίες και διαταραχή της κυκλοφορίας σε 5 257 χλμ. του οδικού δικτύου, ενώ σοβαρές ζημίες υπέστησαν και άλλες υποδομές, όπως εγκαταστάσεις ύδρευσης και αποχέτευσης. Οι πλημμύρες έβλαψαν και τη ρουμανική οικονομία, δεδομένου ότι 110 585 εκτάρια γεωργικών εκτάσεων και 8 222 εκτάρια δασικών εκτάσεων κατέστησαν μη χρησιμοποιήσιμα μετά τις πλημμύρες. Οι ρουμανικές αρχές αποτίμησαν τις συνολικές άμεσες ζημίες σε 875,758 εκατ. ευρώ. Το ποσό αυτό αντιπροσωπεύει το 0,67 % του ΑΕΕ της Ρουμανίας και υπερβαίνει το σύνηθες κατώτατο όριο για την κινητοποίηση του Ταμείου Αλληλεγγύης που ανέρχεται σε 787,935 εκατ. ευρώ. Συνεπώς, η ρουμανική αίτηση χαρακτηρίστηκε ως «μείζων φυσική καταστροφή». Η Επιτροπή έκανε δεκτή την αίτηση της Ρουμανίας στις 15 Δεκεμβρίου 2010 και πρότεινε τη χορήγηση οικονομικής ενίσχυσης ύψους 24 967 741 ευρώ. Στις αρχές Ιανουαρίου του 2011 υποβλήθηκε η αντίστοιχη πρόταση διορθωτικού προϋπολογισμού.

Αιτήσεις σε εκκρεμότητα

Το 2010 υποβλήθηκαν συνολικά 17 αιτήσεις. Επειδή μερικές από τις αιτήσεις αυτές υποβλήθηκαν στα τέλη του έτους, η αξιολόγησή τους συνεχίστηκε το 2011. Σε αυτές περιλαμβάνονται οι αιτήσεις της Γαλλίας (πλημμύρες στο Var), της Τσεχικής Δημοκρατίας (πλημμύρες το φθινόπωρο), της Γερμανίας (πλημμύρες στη Σαξονία), της Κροατίας και της Σλοβενίας (πλημμύρες το Σεπτέμβριο) και της Ουγγαρίας (διαρροή κόκκινης τοξικής λάσπης). Οι αιτήσεις αυτές θα αναλυθούν πλήρως στην ετήσια έκθεση του Ταμείου Αλληλεγγύης της Ευρωπαϊκής Ένωσης για το 2011.

Χρηματοδότηση

Το 2010 χορηγήθηκε ενίσχυση από το Ταμείο Αλληλεγγύης για μια περίπτωση για την οποία η αίτηση είχε παραληφθεί τον Ιανουάριο του 2010 (πλημμύρες στην Ιρλανδία). Το αντίστοιχο προσχέδιο διορθωτικού προϋπολογισμού αριθ. 7/2010[5] εγκρίθηκε από την αρμόδια για τον προϋπολογισμό αρχή στις 24 Νοεμβρίου 2010.

Το Ταμείο κινητοποιήθηκε επίσης για άλλες δύο αιτήσεις που παρελήφθησαν το 2010. Το προσχέδιο διορθωτικού προϋπολογισμού αριθ. 8/2010[6] καλύπτει τις πλημμύρες που έπληξαν την Πορτογαλία (πλημμύρες στη Μαδέρα) και τη Γαλλία (καταιγίδα Xynthia) και εγκρίθηκε από την αρμόδια για τον προϋπολογισμό αρχή στις 15 Δεκεμβρίου 2010. Οι πληρωμές καταβλήθηκαν στις αρχές του 2011 μετά την έκδοση των αποφάσεων για τη χορήγηση επιδότησης και μετά την υπογραφή των συμφωνιών εφαρμογής.

Δικαιούχο κράτος | Καταστροφή | Κατηγορία | Χορηγηθέν ποσό (ευρώ) |

Iρλανδία | Πλημμύρες (Νοέμβριος 2009) | περιφερειακή | 13 022 500 |

Πορτογαλία | Πλημμύρες στη Μαδέρα | μείζων | 31 255 790 |

Γαλλία | Καταιγίδα Xynthia | περιφερειακή | 35 635 750 |

Σύνολο | 79 914 040 |

Παρακολούθηση

Ιταλία (σεισμός στο Abruzzo)

Η Επιτροπή πραγματοποίησε επίσκεψη παρακολούθησης στις πόλεις L'Aquila και Ρώμη από τις 11 έως τις 13 Aπριλίου 2010 με σκοπό να ενημερωθεί για τα συστήματα τα οποία εφαρμόζουν οι ιταλικές αρχές για τη χρησιμοποίηση των 493,8 εκατ. ευρώ της επιδότησης που έλαβαν μετά το σεισμό του Απριλίου 2009. Πράγματι, ο σεισμός στην ιταλική περιφέρεια Abruzzo ήταν η μεγαλύτερη καταστροφή που σημειώθηκε από την ίδρυση του Ταμείου και, κατά συνέπεια, η χορηγηθείσα επιδότηση ήταν η μεγαλύτερη που έχει δοθεί μέχρι σήμερα. Το ποσό της ανήλθε σε σχεδόν μισό δισεκατομμύριο ευρώ[7].

Η Επιτροπή διερεύνησε ιδιαίτερα τους ισχυρισμούς που δημοσιεύτηκαν στα μέσα ενημέρωσης όσον αφορά τη δυνητική συμμετοχή της Εθνικής Υπηρεσίας Πολιτικής Προστασίας σε παρατυπίες κατά την ανάθεση συμβάσεων που αφορούσαν τα έργα ανοικοδόμησης στη L'Aquila, αλλά δεν βρήκε αποδεικτικά στοιχεία που να τεκμηριώνουν αυτούς τους ισχυρισμούς.

Η επίσκεψη έγινε δεκτή με ικανοποίηση από τις ιταλικές αρχές, οι οποίες παρείχαν εκτενείς και λεπτομερείς πληροφορίες σχετικά με τη χρησιμοποίηση της επιδότησης του Ταμείου Αλληλεγγύης και σχετικά με το σύστημα που εφαρμόζεται για να εξασφαλίζεται η κανονικότητα και η νομιμότητα της δαπάνης. Κατά την άποψη της Επιτροπής, η επίσκεψη παρείχε διαβεβαιώσεις ως προς τη λειτουργία των συστημάτων που εφαρμόζονται και ως προς την πρόοδο που έχει επιτελεστεί. Από τις πληροφορίες που ελήφθησαν προκύπτει ότι η επιδότηση του Ταμείου Αλληλεγγύης έχει χρησιμοποιηθεί αποτελεσματικά με τήρηση των κανόνων που επιβάλλει ο κανονισμός για το Ταμείο Αλληλεγγύης, η απόφαση για τη χορήγηση επιδότησης και η συμφωνία για τη θέση σε εφαρμογή. Αυτή η εντύπωση επιβεβαιώθηκε από την έκθεση εφαρμογής που υπέβαλαν οι ιταλικές αρχές στις αρχές του 2011.

Γαλλία (καταιγίδα Klaus)

Η Επιτροπή πραγματοποίησε επίσκεψη παρακολούθησης στη Γαλλία στις 15 Ιουνίου 2010 με σκοπό να ενημερωθεί για τα συστήματα τα οποία εφαρμόζουν οι γαλλικές αρχές για τη χρησιμοποίηση των 109,4 εκατ. ευρώ της επιδότησης του Ταμείου Αλληλεγγύης που έλαβαν μετά την καταιγίδα Klaus. Η καταιγίδα έπληξε σημαντικά τις περιοχές Aquitaine, Midi-Pyrénées και Languedoc-Roussillon τον Ιανουάριο του 2009. Η καταιγίδα Klaus στη νοτιοδυτική Γαλλία ήταν άλλη μια μείζων καταστροφή με ζημίες σημαντικά μεγαλύτερες του μέσου όρου.

Όπως συνέβη και σε προηγούμενες περιπτώσεις, η επίσκεψη αυτή έγινε δεκτή με ικανοποίηση από τις αρμόδιες υπηρεσίες και έδωσε την ευκαιρία να λυθούν τεχνικά προβλήματα που αφορούσαν π.χ. την επιλεξιμότητα των δαπανών, την προθεσμία χρησιμοποίησης της επιδότησης και ζητήματα ελέγχου. Επίσης, η επίσκεψη επέτρεψε στην Επιτροπή να διαμορφώσει εικόνα σχετικά με την προστιθέμενη αξία του Ταμείου Αλληλεγγύης και να συλλέξει πληροφορίες σχετικά με τα συστήματα εφαρμογής.

Κλείσιμο των παρεμβάσεων

Το άρθρο 8 παράγραφος 2 του κανονισμού για το Ταμείο Αλληλεγγύης προβλέπει ότι, το αργότερο έξι μήνες μετά τη λήξη της ετήσιας περιόδου από την ημερομηνία εκταμίευσης της επιδότησης, το δικαιούχο κράτος υποβάλλει έκθεση σχετικά με τη χρηματοδοτική εκτέλεση της επιδότησης (εφεξής: «έκθεση εφαρμογής») με δήλωση η οποία δικαιολογεί τη δαπάνη (εφεξής: «δήλωση εγκυρότητας»). Μετά το τέλος αυτής της διαδικασίας η Επιτροπή προχωρεί στο κλείσιμο της ενίσχυσης που χορήγησε το Ταμείο.

Στη διάρκεια του 2010 έκλεισαν τέσσερις φάκελοι του Ταμείου Αλληλεγγύης της ΕΕ.

1. Όσον αφορά το κλείσιμο της ενίσχυσης για την περίπτωση της ανεμοθύελλας που έπληξε τη Σλοβακία το 2005, για την οποία χορηγήθηκε οικονομική βοήθεια ύψους 5 667 578 ευρώ, η έκθεση εφαρμογής παρελήφθη στις 9 Μαΐου 2007. Εξαιτίας της λανθασμένης συναλλαγματικής ισοτιμίας που χρησιμοποίησαν οι σλοβακικές αρχές, οι δηλωθείσες δαπάνες ήταν κατά 34 992,28 ευρώ χαμηλότερες από το ποσό της επιδότησης. Για να επιλυθεί το πρόβλημα της ελλείπουσας δαπάνης που προέκυψε από τη χρήση λανθασμένης συναλλαγματικής ισοτιμίας, η Επιτροπή πρότεινε στη Σλοβακία να δηλώσει περαιτέρω δαπάνες ώστε να καλυφθεί η διαφορά. Το Μάρτιο του 2010 οι σλοβακικές αρχές δήλωσαν περαιτέρω δαπάνες οι οποίες κρίθηκαν επιλέξιμες βάσει των όρων του κανονισμού, της απόφασης επιδότησης και της συμφωνίας εφαρμογής. Η Επιτροπή έκλεισε το φάκελο το Μάιο του 2010.

2. Στην περίπτωση της καταστροφικής πλημμύρας στη Βουλγαρία τον Αύγουστο του 2005, χορηγήθηκε οικονομική βοήθεια ύψους 10 632 185 ευρώ και η έκθεση εφαρμογής παρελήφθη στις 17 Ιανουαρίου 2008. Στη δήλωση εγκυρότητας που υπέβαλαν οι βουλγαρικές αρχές δήλωσαν ότι η δαπάνη τους ήταν κατά 35 090 ευρώ χαμηλότερη από το χορηγηθέν ποσό. Επιπροσθέτως, κατά τον λογιστικό έλεγχο που διεξήγαγαν οι βουλγαρικές αρχές διαπιστώθηκαν μη επιλέξιμες δαπάνες ύψους 8 476 ευρώ. Κατά συνέπεια, και σε συμφωνία με τις βουλγαρικές αρχές, η Επιτροπή κίνησε διαδικασία ανάκτησης και στις 29 Δεκεμβρίου 2008 ανακτήθηκε από τις βουλγαρικές αρχές το ποσό των 43 566 ευρώ. Η περαιτέρω ανάλυση και αξιολόγηση από την Επιτροπή ολοκληρώθηκαν την άνοιξη του 2010. Η Επιτροπή έκλεισε την υπόθεση το Μάιο του 2010.

3. Όσον αφορά την καταστροφική ανεμοθύελλα που έπληξε τη Λετονία τον Ιανουάριο του 2005, καταβλήθηκε επιδότηση 9 487 180 ευρώ στις λετονικές αρχές. Η Επιτροπή παρέλαβε την έκθεση εφαρμογής στις 5 Νοεμβρίου 2007. Οι λετονικές αρχές δήλωσαν μη χρησιμοποιηθείσες και μη επιλέξιμες δαπάνες ύψους 114 458,80 ευρώ. Για να ολοκληρωθεί η αξιολόγηση, η Επιτροπή ζήτησε περισσότερες πληροφορίες από τις λετονικές αρχές. Συμφωνήθηκε να ανακτηθεί ποσό 114 458,80 ευρώ. Η Επιτροπή κίνησε τη διαδικασία ανάκτησης και το ποσό ανακτήθηκε από την Επιτροπή τον Αύγουστο του 2010.

4. Ο τέταρτος φάκελος που έκλεισε αφορούσε την καταστροφική πλημμύρα στην Αυστρία τον Αύγουστο του 2005, για την οποία χορηγήθηκε οικονομική βοήθεια ύψους 14 798 589 ευρώ και η έκθεση εφαρμογής παρελήφθη στις 12 Φεβρουαρίου 2008. Κατόπιν διεξοδικής αξιολόγησης από τις υπηρεσίες της Επιτροπής, κρίθηκε αναγκαίο να ζητηθούν περισσότερες πληροφορίες σχετικά με τη δήλωση εγκυρότητας. Οι αυστριακές αρχές παρείχαν αυτές τις συμπληρωματικές πληροφορίες και, δεδομένου ότι δεν διαπιστώθηκαν παρατυπίες, η Επιτροπή έκλεισε το φάκελο το Δεκέμβριο του 2010.

Το 2010 η Επιτροπή έλαβε τελικές εκθέσεις εφαρμογής για επιδοτήσεις που χορηγήθηκαν το 2008 από το ΗΒ (πλημμύρες), τη Γαλλία (καταιγίδα Dean/Aντίλλες), την Ελλάδα (δασικές πυρκαγιές) και τη Σλοβενία (πλημμύρες). Στο τέλος της περιόδου που καλύπτεται από την παρούσα ετήσια έκθεση, η αξιολόγηση των εν λόγω εκθέσεων εφαρμογής βρισκόταν ακόμα σε εξέλιξη.

Συμπεράσματα

Για άλλη μια φορά, το 2010, η λειτουργία του Ταμείου Αλληλεγγύης επιβεβαίωσε την εμπειρία που αποκτήθηκε τα προηγούμενα έτη. Η εμπειρία αυτή συνοψίζεται ως εξής:

- Για τις μείζονες καταστροφές με ζημίες που υπερβαίνουν το –σχετικά υψηλό- κατώτατο όριο, το Ταμείο Αλληλλεγγύης λειτουργεί μάλλον ικανοποιητικά. Τα κριτήρια είναι σαφή και η πρόσβαση απλή, ενώ οι χώρες κατά κανόνα δεν συναντούν προβλήματα για την προετοιμασία των αιτήσεων. Το ποσοστό επιτυχίας εξακολουθεί να είναι 100%.

- Αντιθέτως, οι αιτήσεις για μικρότερες καταστροφές που υποβάλλονται βάσει των εξαιρετικών κανόνων για τις επιλεγόμενες εξαιρετικές περιφερειακές καταστροφές δημιουργούν σοβαρά προβλήματα στις χώρες, ιδίως επειδή τα κριτήρια που ορίζει ο κανονισμός φαίνεται να είναι ασαφή και περίπλοκα. Η υποχρέωση των κρατών να ορίζουν, στην αίτησή τους, την πληγείσα περιοχή ως μια ενιαία περιοχή όπου πρέπει να έχει πληγεί η πλειονότητα του πληθυσμού, συχνά δεν αντικατοπτρίζει την πραγματικότητα. Σε πολλές περιπτώσεις, ακόμη και περιφερειακές καταστροφές συμβαίνουν σε περιοχές που δεν συνδέονται γεωγραφικά (π.χ. πλημμύρες σε λεκάνες διαφορετικών ποταμών) και το γεγονός αυτό καθιστά δυσχερή τον καθορισμό μιας ενιαίας περιοχής. Επιπροσθέτως, η εκ των προτέρων απόδειξη σοβαρών και μακροχρόνιων συνεπειών στην οικονομική σταθερότητα της πληγείσας περιοχής φαίνεται να είναι ένα κάπως θεωρητικό, όχι ιδιαίτερα οικονομικά υγιές και, σε κάθε περίπτωση, επαχθές εγχείρημα, το οποίο είναι δύσκολο να εκτιμηθεί, ιδίως όσον αφορά τις μικρότερες περιοχές. Μέχρι σήμερα, τα δύο τρίτα περίπου των αιτήσεων που υποβλήθηκαν βάσει αυτού του κανόνα δεν έγιναν δεκτά επειδή δεν πληρούσαν τα κριτήρια.

- Η γενική εντύπωση είναι ότι το Ταμείο θα πρέπει να είναι πιο ευέλικτο και να χορηγεί τη βοήθεια συντομότερα. Παρόλο που είναι αλήθεια ότι το Ταμείο εξαρχής δεν σχεδιάστηκε ως όργανο έκτακτης ανάγκης, είναι θεμιτό να αναμένεται ότι η οικονομική βοήθεια την οποία χορηγεί θα διατίθεται το συντομότερο δυνατό. Οι καθυστερήσεις μέχρι και ένα έτος είναι προφανώς υπερβολικές.

Σύμφωνα με τους κανόνες του ισχύοντος κανονισμού για το Ταμείο Αλληλεγγύης, υπάρχει πολύ μικρό περιθώριο για την αντιμετώπιση αυτών (και μερικών άλλων) θεμάτων. Μια πρώτη προσπάθεια από την Επιτροπή, το 2005, για να βελτιωθεί η λειτουργία του Ταμείου με πρόταση για έναν νέο κανονισμό για το Ταμείο Αλληλεγγύης έγινε ευνοϊκά δεκτή από το Ευρωπαϊκό Κοινοβούλιο, αλλά δεν έτυχε στήριξης από τα κράτη μέλη.

Κατά συνέπεια, η Επιτροπή επέλεξε μια νέα προσέγγιση και στις 6 Οκτωβρίου 2011 παρουσίασε ανακοίνωση για το μέλλον του Ταμείου Αλληλεγγύης[8]. Η ανακοίνωση αυτή αναλύει τη λειτουργία του Ταμείου με περισσότερες λεπτομέρειες, υπογραμμίζει τα προβλήματα και παρουσιάζει πιθανές λύσεις. Η ανακοίνωση θα συζητηθεί με τα ενδιαφερόμενα μέρη, ιδίως τα κράτη μέλη, το Ευρωπαϊκό Κοινοβούλιο και τις περιφέρειες. Σε δεύτερη φάση και ανάλογα με το αποτέλεσμα των συζητήσεων, η Επιτροπή ενδέχεται να υποβάλει νομοθετική πρόταση για την προσαρμογή και τη βελτίωση του ισχύοντος κανονισμού.

Παραρτημα 1: Κατώτατα όρια κατά το 2010 όσον αφορά τις μειζονεσ καταστροφές(με βαση τα στοιχεια του 2008 για το Ακαθαριστο Εθνικο Εισοδημα)

(εκατ. ευρώ) |

Χώρα | ΑΕΕ 2008* | 0,6 % του ΑΕΕ* | Κατώτατο όριο για μείζονες καταστροφές το 2010* |

AT | ÖSTERREICH | 277 386 | 1 664,317 | 1 664,317 |

BE | BELGIË/BELGIQUE | 346 971 | 2 081,826 | 2 081,826 |

BG | BULGARIA | 33 613 | 201,680 | 201,680 |

CY | KYΠΡΟΣ | 16 125 | 96,749 | 96,749 |

CZ | ČESKÁ REPUBLIKA | 137 338 | 824,029 | 824,029 |

DE | DEUTSCHLAND | 2 536 990 | 15 221,940 | 3 466,573** |

DK | DANMARK | 236 286 | 1 417,714 | 1 417.714 |

EE | EESTI | 15 104 | 90,623 | 90,623 |

EL | ΕΛΛΑΔΑ | 231 285 | 1 387,712 | 1 387,712 |

ES | ESPAÑA | 1 060 554 | 6 363,324 | 3 466,573** |

FI | SUOMI/FINLAND | 184 311 | 1 105,866 | 1 105,866 |

FR | FRANCE | 1 963 018 | 11 778,108 | 3 466,573** |

HU | MAGYARORSZÁG | 98 452 | 590,710 | 590,710 |

IE | ÉIRE/IRELAND | 155 909 | 935,456 | 935,456 |

IT | ITALIA | 1 548 138 | 9 288,830 | 3 466,573** |

LT | LIETUVA | 31 216 | 187,296 | 187,296 |

LU | LUXEMBOURG (G.D.) | 29 716 | 178,294 | 178,294 |

LV | LATVIJA | 22 812 | 136,874 | 136,874 |

MT | MALTA | 5 513 | 33,077 | 33,077 |

NL | NEDERLAND | 580 214 | 3 481.284 | 3 466.573** |

PL | POLSKA | 354 153 | 2 124,920 | 2 124,920 |

PT | PORTUGAL | 159 734 | 958,406 | 958,406 |

RO | ROMÂNIA | 131 323 | 787,935 | 787,935 |

SE | SVERIGE | 339 519 | 2 037,115 | 2 037,115 |

SI | SLOVENIJA | 36 278 | 217,669 | 217,669 |

SK | SLOVENSKO | 63 034 | 378,205 | 378,205 |

UK | UNITED KINGDOM | 1 854 711 | 11 128,264 | 3 466,573** |

TR | TÜRKIYE | 373 991 | 2 243,944 | 2 243,944 |

HR | HRVATSKA | 45 967 | 275,804 | 275,804 |

Tα κατώτατα όρια ορίζονται ως ποσοστό χαμηλότερο του 0,6% του ΑΕΕ ή 3 δισ. ευρώ σε τιμές 2002.

*Στρογγυλευμένα ποσά

** ~ € 3 δισ. ευρώ σε τιμές 2002

Παραρτημα 2: Εκκρεμείς αιτήσεις προς το Ταμείο Αλληλεγγύης της Ευρωπαϊκής Ενωσης το 2009 και νεεσ αιτησεισ για τις οποιεσ εληφθη αποφαση το 2010[9]

Ημερομηνία της πρώτης ζημίας | 27/02/10 | 09/05/10 | 14/05/10 | 18/05/10 | 15/05/10 | 31/05/10 | 23/06/10 |

Ημερομηνία υποβολής της αίτησης | 07/05/10 | 16/07/10 | 23/07/10 | 23/07/10 | 24/07/10 | 9/08/10 | 31/08/10 |

Πλήρεις πληροφορίες διαθέσιμες την | 07/05/10 | 27/09/10 | 23/07/10 | 23/07/10 | 24/07/10 | 9/08/10 | 31/08/10 |

Όριο μείζονος καταστροφής (εκατ. ευρώ) | 3466,57 | 378,21 | 2124,92 | 824,03 | 590,71 | 275,8 | 787,94 |

Σύνολο άμεσης ζημίας (εκατ. ευρώ) | 1425,43 | 561,13 | 2998,99 | 204,46 | 719,34 | 153,04 | 875,76 |

Κατηγορία | περιφερειακή | μείζων | μείζων | γειτονική | μείζων | γειτονική | μείζων |

Ζημία/κατώτατο όριο | 41,12% | 148,37% | 141,13% | 24,81% | 121,78% | 55,49% | 111,15% |

Κόστος επιλέξιμων μέτρων επείγουσας ανάγκης (εκατ. ευρώ) | 473,84 | 78,42 | 2195,66 | 136,95 | 194,2 | 11,67 | 715,03 |

Επιλέξιμο κόστος/σύνολο ζημίας | 33,24% | 13,98% | 73,21% | 66,98% | 27% | 7,63% | 81,65% |

Ενίσχυση/επιλέξιμο κόστος | 7,52% | 26,05% | 4,81% | 3,73% | 11,58% | 32,78% | 3,49% |

Ποσοστό της ενίσχυσης (% της συνολικής ζημίας) | 2,5% | 3,64% | 3,52% | 2,5% | 3,13% | 2,5% | 2,85% |

Ημερομηνία της απόφασης επιδότησης | 14/01/11 | 2011 | 2011 | 2011 | 2011 | 2011 | 2011 |

Ημερομηνία της συμφωνίας εφαρμογής | 10/02/11 | 2011 | 2011 | 2011 | 2011 | 2011 | 2011 |

Χορηγηθείσα ενίσχυση (σε ευρώ) | 35 635 750 | 20 430 841 | 105 567 155 | 5 111 401 | 22 485 772 | 3 825 983 | 24 967 741 |

Παραρτημα 3: αιτησεισ που υποβλήθηκαν στο ταμειο αλληλεγγύησ της ΕΕ από το 2002 και μετά

2 | CZ | Πλημμύρες | 2 300 | μείζων | 129 |

3 | FR | Πλημμύρες (Le Gard) | 835 | περιφερειακή | 21 |

4 | DE | Πλημμύρες | 9 100 | μείζων | 444 |

Συνολική βοήθεια για τις αιτήσεις του 2002 | 728 |

2 0 0 3 | 1 | ES | Πετρελαιοκηλίδα (Prestige) | 436 | περιφερειακή | 8,626 |

2 | IT | Σεισμός (Molise/Apulia) | 1 558 | περιφερειακή | 30,826 |

3 | IT | Έκρηξη ηφαιστείου (Αίτνα) | 894 | περιφερειακή | 16,798 |

4 | IT | Πλημμύρες (Βόρεια Ιταλία) | (1 900) | (μείζων) | Απορρίφθηκε |

5 | GR | Δυσμενείς χειμερινές καιρικές συνθήκες | (ασαφής) | (μείζων;) | Απορρίφθηκε |

6 | PT | Δασικές πυρκαγιές | 1 228 | μείζων | 48,539 |

7 | FR | Δασικές πυρκαγιές (Νότια Γαλλία) | 531 | (περιφερειακή) | Απορρίφθηκε |

8 | ES | Δασικές πυρκαγιές (σύνορα με Πορτογαλία) | 53 | γειτονική χώρα | 1,331 |

9 | MT | Πλημμύρες | 30 | μείζων | 0,961 |

10 | IT | Πλημμύρες (Friuli Venezia -Giulia) | (525) | (περιφερειακή) | Απορρίφθηκε |

Συνολική βοήθεια για τις αιτήσεις του 2003 | 107,081 |

2 0 0 4 | 1 | FR | Πλημμύρες (Δέλτα του Ροδανού) | 785 | περιφερειακή | 19,625 |

2 | ES | Πλημμύρες (Μάλαγα) | (73) | (περιφερειακή) | Απορρίφθηκε |

3-9 | ES | Δασικές πυρκαγιές (7 αιτήσεις) | (480) | (περιφερειακή) | και οι 7 απορρίφθηκαν |

10 | SK | Πλημμύρες | (29) | (περιφερειακή) | Απορρίφθηκε |

11 | SI | Σεισμός | (13) | (περιφερειακή) | ανακλήθηκε |

Συνολική βοήθεια για τις αιτήσεις του 2004 | 19,625 |

2 0 0 5 | 1 | SK | Καταιγίδα (Tatras) | 203 | μείζων | 5,668 |

2 | IT | Πλημμύρες (Σαρδηνία) | (223, υπερεκτιμημένη) | (περιφερειακή) | Απορρίφθηκε |

3 | EE | Καταιγίδα | 48 | μείζων | 1,29 |

4 | LV | Καταιγίδα | 193 | μείζων | 9,487 |

5 | SE | Καταιγίδα «Gudrun» | 2 297 | μείζων | 81,725 |

2 0 0 5 | 6 | LT | Καταιγίδα | 15 | γειτονική χώρα | 0,379 |

7 | GR | Πλημμύρες στον Έβρο | (112) | (περιφερειακή) | Απορρίφθηκε |

8 | RO | Εαρινές πλημμύρες | 489 | μείζων | 18,798 |

9 | BG | Εαρινές πλημμύρες | 222 | μείζων | 9,722 |

10 | BG | Θερινές πλημμύρες | 237 | μείζων | 10,632 |

11 | RO | Θερινές πλημμύρες | 1 050 | μείζων | 52,4 |

12 | AT | Πλημμύρες (Tyrol/Vorarlberg) | 592 | περιφερειακή | 14,799 |

Συνολική βοήθεια για τις αιτήσεις του 2005 | 204,905 |

2 0 0 6 | 1 | UK | Έκρηξη στις δεξαμενές πετρελαίου του Buncefield | (700) | (περιφερειακή) | ανακλήθηκε |

2 | GR | Πλημμύρες στον Έβρο | 372 | περιφερειακή | 9,306 |

3 | HU | Πλημμύρες | 519 | μείζων | 15,064 |

4 | ES | Δασικές πυρκαγιές στη Γαλικία | (91) | (περιφερειακή) | Απορρίφθηκε |

Συνολική βοήθεια για τις αιτήσεις του 2006 | 24,370 |

2 0 0 7 | 1 | DE | Καταιγίδα «Kyrill» | 4 750 | μείζων | 166,9 |

2 | FR | Νήσος Réunion, Κυκλώνας «Gamede» | 211 | περιφερειακή | 5,29 |

3 | ES | Πλημμύρες στο νησί El Hierro | (18) | (περιφερειακή) | Απορρίφθηκε |

4 | ES | Πλημμύρες στη La Mancha | (66) | (περιφερειακή) | Απορρίφθηκε |

5 | UK | Πλημμύρες | 4 612 | μείζων | 162, 387 |

6 | CY | Δασικές πυρκαγιές | (38) | (περιφερειακή) | Απορρίφθηκε |

7 | ES | Δασικές πυρκαγιές στις Καναρίους Νήσους | (144) | (περιφερειακή) | Απορρίφθηκε |

8-16 | IT | 9 αιτήσεις για δασικές πυρκαγιές σε 9 περιφέρειες | - | (περιφερειακή) | Δεν έγιναν δεκτές, εκπρόθεσμες |

17 | FR | Καταιγίδα «Dean»/Μαρτινίκα | 509 | περιφερειακή | 12,78 |

18 | GR | Δασικές πυρκαγιές | 2 118 | μείζων | 89,769 |

19 | SI | Πλημμύρες | 233 | μείζων | 8,254 |

Συνολική βοήθεια για τις αιτήσεις του 2007 | 445,380 |

2 0 0 8 | 1 | CY | Ξηρασία | 165,4 | μείζων | 7,605 |

2 | RO | Πλημμύρες | 471,4 | περιφερειακή | 11,785 |

Συνολική βοήθεια για τις αιτήσεις του 2008 | 19,390 |

2 | IT | Σεισμός στο Abruzzo | 10 212,0 | μείζων | 493,771 |

3 | GR | Δασικές πυρκαγιές 09 | (152,8) | (περιφερειακή) | Απορρίφθηκε |

4 | CY | Καταιγίδες 09 | (2,6) | (περιφερειακή) | Απορρίφθηκε |

5 | GR | Πλημμύρες στην Εύβοια | (83,2) | (περιφερειακή) | Απορρίφθηκε |

6 | IT | Γεωλισθήσεις στη Μεσσίνα | (598,9) | (περιφερειακή) | Απορρίφθηκε |

Συνολική βοήθεια για τις αιτήσεις του 2009 | 603,148 |

2 0 1 0 | 1 | IE | Πλημμύρες ’09 | 520,9 | περιφερειακή | 13,022 |

2 | IT | Πλημμύρες στην Τοσκάνη ’09 | (211,7) | (περιφερειακή) | Απορρίφθηκε |

3 | ES | Πλημμύρες στην Ανδαλουσία ’10 | (709,7) | (περιφερειακή) | Απορρίφθηκε |

4 | PT | Πλημμύρες στη Μαδέρα | 1 080 | μείζων | 31,256 |

5 | FR | Καταιγίδα Xynthia | 1 425 | περιφερειακή | 35,636 |

6 | SK | Πλημμύρες ’10 | 649,9 | μείζων | 20,431 |

7 | PL | Πλημμύρες ’10 | 2 993,7 | μείζων | 105,567 |

8 | CZ | Πλημμύρες ’10 | 204,5 | γειτονική | 5,111 |

9 | HU | Πλημμύρες ’10 | 719,3 | μείζων | 22,486 |

10 | HR | Πλημμύρες ’10 | 153,04 | γειτονική | 3,826 |

11 | FR | Πλημμύρες στο Var ’10 | 703-778 | περιφερειακή | Εκκρεμούσε στις 31/12/2010 |

12 | RO | Πλημμύρες ’10 | 875,75 | μείζων | 24,968 |

13 | CZ | Πλημμύρες Αυγούστου’10 | 436,5 | περιφερειακή | Εκκρεμούσε στις 31/12/2010 |

14 | DE | Πλημμύρες στη Σαξονία ’10 | 937,7 | περιφερειακή | Εκκρεμούσε στις 31/12/2010 |

15 | HR | Πλημμύρες Σεπτεμβρίου’10 | 47 | γειτονική | Εκκρεμούσε στις 31/12/2010 |

16 | SI | Πλημμύρες Σεπτεμβρίου’10 | 251,3 | μείζων | Εκκρεμούσε στις 31/12/2010 |

17 | HU | Διαρροή κόκκινης τοξικής λάσπης ’10 | 174,32 | περιφερειακή | Εκκρεμούσε στις 31/12/2010 |

Συνολική βοήθεια για τις αιτήσεις του 2010 | 262,303 |

Γενικό σύνολο της βοήθειας που εγκρίθηκε από το 2002 και μετά | 2 414,200 εκατ. ευρώ |

[1] Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, ΕΕ L 311 της 14.11.2002, σ. 3.

[2] Η πλειονότητα αυτών των επιδοτήσεων καταβλήθηκαν μόλις το 2011 μετά την υπογραφή των αντίστοιχων συμφωνιών εφαρμογής με τις δικαιούχους χώρες.

[3] Το κατώτατο όριο για την κινητοποίηση του Ταμείου Αλληλεγγύης ορίζεται ως ζημία ανώτερη του 0,6% του Ακαθάριστου Εθνικού Εισοδήματος μιας χώρας ή 3 δισ. ευρώ σε τιμές 2002. Επισκόπηση των κατώτατων ορίων που ίσχυαν το 2010 παρουσιάζεται στο παράρτημα 1.

[4] Το συγκεκριμένο καιρικό φαινόμενο έπληξε μεγάλα τμήματα της Κεντρικής και Νοτιοανατολικής Ευρώπης το Μάιο και τον Ιούνιο του 2010 και οδήγησε πέντε χώρες στην υποβολή αιτήσεων στο Ταμείο Αλληλεγγύης: τη Σλοβακία, την Πολωνία, την Τσεχική Δημοκρατία, την Ουγγαρία και την Κροατία.

[5] Το προσχέδιο διορθωτικού προϋπολογισμού αριθ. 8 του προϋπολογισμού του 2010 έλαβε νέα αρίθμηση και εγκρίθηκε ως διορθωτικός προϋπολογισμός αριθ. 7 από το Ευρωπαϊκό Κοινοβούλιο στις 24.11.2010 χωρίς καμία τροποποίηση. COM(2010) 533, ΕΕ L 50 της 24.2.2011.

[6] Το προσχέδιο διορθωτικού προϋπολογισμού αριθ. 9 του προϋπολογισμού του 2010 έλαβε νέα αρίθμηση και εγκρίθηκε ως διορθωτικός προϋπολογισμός αριθ. 8 από το Ευρωπαϊκό Κοινοβούλιο στις 15.12.2010 χωρίς καμία τροποποίηση. COM (2010) 577, ΕΕ L 50 της 24.2.2011.

[7] Αναλυτικές πληροφορίες περιλαμβάνονται στην ετήσια έκθεση του Ταμείου Αλληλεγγύης της Ευρωπαϊκής Ένωσης για το 2009, COM(2011)136 της 23.3.2011.

[8] Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Το μέλλον του Ταμείου Αλληλεγγύης της Ευρωπαϊκής Ένωσης, COM(2011) 613 τελικό της 6.10.2011.

[9] Υποβλήθηκαν περαιτέρω αιτήσεις από τις εξής χώρες: CZ (πλημμύρες τον Αύγουστο), DE (πλημμύρες στη Σαξονία), HR (πλημμύρες το Σεπτέμβριο), SI (πλημμύρες το Σεπτέμβριο) και HU (διαρροή κόκκινης τοξικής λάσπης). Για τις εν λόγω αιτήσεις οι αποφάσεις ελήφθησαν μόλις το 2011 και θα καλυφθούν από την ετήσια έκθεση του 2011.